CELEX: 32012R0147
Language: ro
Date: 2012-02-20 00:00:00
Title: Regulamentul de punere în aplicare (UE) nr. 147/2012 al Comisiei din 20 februarie 2012 de modificare a Regulamentului (UE) nr. 65/2011 de stabilire a normelor de punere în aplicare a Regulamentului (CE) nr. 1698/2005 al Consiliului în ceea ce privește punerea în aplicare a procedurilor de control și a ecocondiționalității în cazul măsurilor de sprijin pentru dezvoltare rurală

21.2.2012   
            
            
               RO
            
            
               Jurnalul Oficial al Uniunii Europene
            
            
               L 48/7
            
         REGULAMENTUL DE PUNERE ÎN APLICARE (UE) NR. 147/2012 AL COMISIEI
   din 20 februarie 2012
   de modificare a Regulamentului (UE) nr. 65/2011 de stabilire a normelor de punere în aplicare a Regulamentului (CE) nr. 1698/2005 al Consiliului în ceea ce privește punerea în aplicare a procedurilor de control și a ecocondiționalității în cazul măsurilor de sprijin pentru dezvoltare rurală
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) (1), în special articolul 51 alineatul (4), articolul 74 alineatul (4) și articolul 91,
   întrucât:
   
               (1)
            
            
               Articolul 6 alineatul (2) din Regulamentul (UE) nr. 65/2011 al Comisiei (2) conține definiții care, în conformitate cu textul articolului respectiv, trebuie să se aplice doar părții II titlul I din regulamentul menționat. Totuși, termenii „măsuri pe suprafață” și „măsuri pe număr de animale” apar în întregul regulament. Prin urmare, acești termeni trebuie să fie incluși în lista definițiilor de la articolul 2 din regulament.
            
         
               (2)
            
            
               Din motive de consecvență, la articolul 31 litera (a) punctul (ii) din Regulamentul (UE) nr. 65/2011, termenul „ajutoare pe suprafață” trebuie înlocuit cu termenul „măsuri pe suprafață”.
            
         
               (3)
            
            
               Regulamentul Consiliului (CE) nr. 1122/2009 din 30 noiembrie 2009 de stabilire a normelor de aplicare a Regulamentului (CE) nr. 73/2009 al Consiliului în ceea ce privește ecocondiționalitatea, modularea și sistemul integrat de administrare și control în cadrul schemelor de ajutor direct pentru agricultori prevăzute de regulamentul respectiv, precum și de aplicare a Regulamentului (CE) nr. 1234/2007 al Consiliului în ceea ce privește ecocondiționalitatea în cadrul schemei de ajutoare prevăzute pentru sectorul vitivinicol (3) a fost modificat cu scopul îmbunătățirii și simplificării anumitor norme de control în ceea ce privește plățile pe număr de animale. Din motive de consecvență cu controalele privind măsurile pe număr de animale în temeiul Regulamentului (UE) nr. 65/2011, în regulamentul respectiv trebuie incluse norme corespunzătoare.
            
         
               (4)
            
            
               În conformitate cu articolul 17 alineatul (3) din Regulamentul (UE) nr. 65/2011, un animal din specia bovină care și-a pierdut una din cele două crotalii este considerat determinat cu condiția să poată fi identificat în mod clar și individual cu ajutorul altor elemente ale sistemului de identificare și înregistrare a bovinelor. Sistemul de identificare și de înregistrare a bovinelor este în general bine stabilit. Prin urmare, dacă un animal din specia bovină și-a pierdut ambele crotalii, iar identitatea acestuia poate fi stabilită fără nicio îndoială, acesta trebuie de asemenea inclus în numărul animalelor determinate și trebuie să fie eligibil pentru plată. Totuși, această dispoziție trebuie aplicată numai dacă fermierul a luat măsuri pentru remedierea situației înainte de anunțarea controlului la fața locului; în scopul evitării oricărui risc de plăți neconforme, aplicarea acestei norme trebuie să fie limitată la un singur animal.
            
         
               (5)
            
            
               În temeiul Regulamentului (CE) nr. 21/2004 din 17 decembrie 2003 de stabilire a unui sistem de identificare și de înregistrare a animalelor din speciile ovină și caprină și de modificare a Regulamentului (CE) nr. 1782/2003 și a Directivelor 92/102/CEE și 64/432/CEE (4), fost instituit un nou sistem îmbunătățit de identificare a animalelor din speciile ovină și caprină. Prin urmare, în articolul 17 din Regulamentul (UE) nr. 65/2011 trebuie inclusă o dispoziție similară privind animalele din speciile ovină și caprină declarate pentru plată.
            
         
               (6)
            
            
               În conformitate cu articolul 7 alineatul (1) din Regulamentul (UE) nr. 65/2011, articolul 16 din Regulamentul (CE) nr. 1122/2009 se aplică, mutatis mutandis, în sensul părții II titlul I din Regulamentul (UE) nr. 65/2011. Deși, în temeiul articolului 16 alineatul (1) al doilea paragraf din Regulamentul (CE) nr. 1122/2009, beneficiarii măsurilor pe număr de animale trebuie să informeze autoritățile competente cu privire la orice schimbare a locului în care sunt ținute animalele pe parcursul perioadei de reținere, trebuie să se precizeze că nerespectarea acestei obligații nu trebuie să ducă la penalități dacă animalele în cauză sunt aduse imediat în exploatație în timpul controlului la fața locului.
            
         
               (7)
            
            
               În ceea ce privește normele referitoare la reducerile și excluderile prevăzute la articolul 17 din Regulamentul (UE) nr. 65/2011 și ordinea reducerilor prevăzute la articolul 22 din regulamentul menționat, trebuie să se precizeze că recuperarea în conformitate cu Regulamentul (CE) nr. 885/2006 (5) al Comisiei trebuie să fie efectuată întotdeauna ultima în ordinea reducerilor efectuate în temeiul articolului 22 din Regulamentul (UE) nr. 65/2011. Așadar, articolele 17 și 22 din regulamentul menționat trebuie modificate în consecință.
            
         
               (8)
            
            
               Prin urmare, Regulamentul (UE) nr. 65/2011 trebuie modificat în consecință.
            
         
               (9)
            
            
               Măsurile prevăzute de prezentul regulament sunt conforme cu avizul Comitetului pentru dezvoltare rurală,
            
         ADOPTĂ PREZENTUL REGULAMENT:
   Articolul 1
   Regulamentul (UE) nr. 65/2011 se modifică după cum urmează:
   
               1.
            
            
               La articolul 2 se adaugă următoarele definiții:
               
                           „(d)
                        
                        
                           «măsuri pe suprafață» înseamnă măsuri sau submăsuri în cazul cărora ajutorul se bazează pe dimensiunea suprafeței declarate;
                        
                     
                           (e)
                        
                        
                           «măsuri pe număr de animale» înseamnă măsuri sau submăsuri în cazul cărora ajutorul se bazează pe numărul de animale declarate.”
                        
                     
         
               2.
            
            
               La articolul 6 alineatul (2), literele (a) și (b) se elimină.
            
         
               3.
            
            
               Articolul 17 se modifică după cum urmează:
               
                           (a)
                        
                        
                           la alineatul (3), primul paragraf se înlocuiește cu următorul text:
                           „3.   Un animal din specia bovină care și-a pierdut una din cele două crotalii este considerat ca fiind determinat cu condiția să poată fi identificat în mod clar și individual cu ajutorul celorlalte elemente ale sistemului de identificare și înregistrare a bovinelor. Mai mult decât atât, în cazul în care un singur animal din specia bovină din cadrul unei exploatații și-a pierdut ambele crotalii, se consideră că acesta face parte din animalele determinate, cu condiția ca animalul să poată fi identificat cu ajutorul registrului, al pașaportului animalului, al bazei de date sau al altor mijloace prevăzute de Regulamentul (CE) nr. 1760/2000 al Parlamentului European și al Consiliului (6) și cu condiția ca deținătorul să poate dovedi că a luat deja măsuri pentru remedierea situației înaintea anunțării controlului la fața locului.
                        
                     
                           (b)
                        
                        
                           se introduc următoarele alineate:
                           „3a.   Se consideră că un animal din specia ovină sau caprină care și-a pierdut o crotalie face parte din animalele determinate cu condiția ca animalul să poată fi identificat cu ajutorul unui prim mijloc de identificare în conformitate cu articolul 4 alineatul (2) litera (a) din Regulamentul (CE) nr. 21/2004 (7) și cu condiția să fie îndeplinite toate celelalte cerințe ale sistemului de identificare și înregistrare a animalelor din speciile ovină și caprină.
                           3b.   În cazul în care un beneficiar nu informează autoritățile competente, în temeiul articolului 16 alineatul (1) al doilea paragraf din Regulamentul (CE) nr. 1122/2009, că animalele au fost mutate în alt loc pe parcursul perioadei de reținere, se consideră că animalele în cauză fac parte din animalele determinate dacă au fost aduse imediat în exploatație în timpul controlului la fața locului.
                        
                     
                           (c)
                        
                        
                           la alineatul (5) al treilea paragraf, se elimină a doua teză;
                        
                     
                           (d)
                        
                        
                           la alineatul (7) al doilea paragraf, se elimină a doua teză;
                        
                     
                           (e)
                        
                        
                           se adaugă următorul alineat:
                           „8.   Suma care rezultă din excluderile prevăzute la alineatul (5) al treilea paragraf și la alineatul (7) al doilea paragraf din prezentul articol se recuperează în conformitate cu articolul 5b din Regulamentul (CE) nr. 885/2006 al Comisiei. În cazul în care suma respectivă nu poate fi recuperată integral în conformitate cu articolul respectiv în cursul celor trei ani calendaristici care urmează anului calendaristic al constatării, soldul se anulează.”
                        
                     
         
               4.
            
            
               La articolul 22, a șasea liniuță se înlocuiește cu următorul text:
               
                           „—
                        
                        
                           în sfârșit, în conformitate cu articolul 16 alineatul (7) și cu articolul 17 alineatul (8) din prezentul regulament.”
                        
                     
         
               5.
            
            
               La articolul 31 litera (a), punctul (ii) se înlocuiește cu următorul text:
               
                           „(ii)
                        
                        
                           în cazul măsurilor pe suprafață, suprafața totală defalcată pe fiecare schemă de ajutor;”.
                        
                     
         Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 februarie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 277, 21.10.2005, p. 1.
   
      (2)  JO L 25, 28.1.2011, p. 8.
   
      (3)  JO L 316, 1.12.2009, p. 65.
   
      (4)  JO L 5, 9.1.2004, p. 8.
   
      (5)  JO L 171, 23.6.2006, p. 90.
   
      (6)  JO L 204, 11.8.2000, p. 1.”
   
      (7)  JO L 5, 9.1.2004, p. 8.”